בית הקברות הצבאי בבאייה

בית הקברות במבט מדרום. ברקע נראית אנדרטת באייה
בית הקברות הצבאי בבאייה (באנגלית: Bayeux War Cemetery) הוא בית קברות צבאי של צבאות האימפריה הבריטית, השוכן בעיר באייה שבצרפת. נקברו בו חיילי צבאות אלו, שנפלו בחודשים יוני, יולי ואוגוסט 1944, במערכה שהחלה בפלישת בעלות הברית לנורמנדי. כיום קבורים בבית הקברות 4,651 חללים, מהם 4,146 חללי צבאות האימפריה הבריטית ו-505 חללים אחרים, מרביתם חללי אויב.

מול בית הקברות ניצבת אנדרטת באייה, שעל גביה הונצחו שמות 1,801 חיילי האימפריה הבריטית, שנפלו בקרבות בצרפת עד סוף אוגוסט 1944 ומקום קבורתם לא נודע.

==רקע==

ב-6 ביוני 1944 פלשו בעלות הברית לנורמנדי. בגזרה המזרחית של חזית הפלישה נחתה הארמייה הבריטית השנייה, ובה יחידות בריטיות וקנדיות. ביום הראשון השיגה הארמייה התקדמות רבה, אך למחרת נבלמה התקפתה, ובשבועות הבאים התקדמה באיטיות כנגד התנגדות גרמנית נחושה, שהציבה מולה את מרבית יחידות השריון הגרמניות בנורמנדי. העיר באייה נכבשה בקלות ביום השני לפלישה - העיר הצרפתית הראשונה ששוחררה - אך העיר קאן (Caen), שנועדה להיכבש באותו מועד, נפלה בידי הבריטים רק שישה שבועות לאחר מכן. רק בראשית חודש אוגוסט, בעקבות ההצלחה האמריקנית במבצע קוברה, החלה הארמייה - ועמה הארמייה הקנדית הראשונה, שהוקמה בינתיים - להתקדם במהירות רבה יותר, עד שפרצה לעומק צרפת.

שתי הארמיות - שבהן שירתו גם יחידות מפולין וצרפת - סבלו במהלך המערכה בנורמנדי 83 אלף אבדות, מהן למעלה מ-22 אלף הרוגים. הם נטמנו ב-22 בתי קברות בנורמנדי. בית הקברות בבאייה הוא הגדול שבהם.

==בית הקברות==
בית הקברות שוכן בחלקה הדרום-מערבי של באייה. זהו מתחם מלבני, ששורות הקברים בחלקו הדרומי נערכו בחצי גורן. במרכזו של חצי הגורן ניצב צלב ההקרבה. אבן הזיכרון מוקמה בקרבת הכניסה לאתר, מצפון, ומשני צידיה נבנו מבנים המשמשים למבקרים למחסה נגד גשם.

בבאייה לא נערכו קרבות כבדים, ולכן נקברו תחילה בבית הקברות חיילים שנפצעו בקרבות ונפטרו בבתי החולים הצבאיים ששכנו בעיר ובסביבתה. לאחר המלחמה הועברו אל בית הקברות גופות של חללים מצבאות האימפריה הבריטית, שנקברו בבתי קברות ארעיים אשר פורקו.

במהלך המערכה בנורמנדי סללו חיילי הנדסה בריטים כביש סביב באייה. בית הקברות ניצב בשולי דרך זו, שנקראה מאוחר יותר על שמו של פביאן וייר, מייסד ועדת חבר העמים לקברי מלחמה.

בית הקברות במתכונתו הקבועה תוכנן על ידי האדריכל הבריטי פיליפ הפוורת' (Philip Hepworth).

אליזבת השנייה, מלכת בריטניה ונשיא צרפת ז'אק שיראק השתתפו בטקס זיכרון בבית הקברות ב-6 ביוני 2004, לציון יום השנה ה-60 לפלישה לנורמנדי.

==החללים בבית הקברות==
בבית הקברות נקברו 4,146 חללים מצבאות בעלות הברית, מהם 338 אלמונים:
*מצבאות האימפריה הבריטית:
**3,604 בריטים
**178 קנדים
**17 אוסטרלים
**שמונה ניו זילנדים
**דרום-אפריקני אחד
*מצבאות בעלות הברית האחרות:
**25 פולנים
**שבעה רוסים
**שלושה צרפתים
**שני צ'כים

בנוסף קבורים בבית הקברות 468 חללי אויב - 466 גרמנים ושני איטלקים. הם נקברו בחלקות נפרדות בחלקו המזרחי של בית הקברות.

בבית הקברות נקבר חייל אחד שעוטר בצלב ויקטוריה - העיטור הצבאי הגבוה ביותר של בריטניה.

==אנדרטת באייה==
האנדרטה
מול בית הקברות, מעברה האחר של שדרת פביאן וייר, ניצבת אנדרטת באייה. היא מנציחה את זכרם של 1,801 חיילים - כ-1,500 בריטים והיתר קנדים, שנפלו במערכה בנורמנדי ובצרפת עד 29 באוגוסט 1944 ומקום קבורתם לא נודע. היא עוצבה כאכסדרת כתלים, שעל גביהם נחרתו שמות הנעדרים.

על גבי חזיתה של האנדרטה נחרתה בלטינית כתובת, הרומזת למוצאו הנורמני של ויליאם הכובש:

<center>אנו, שנכבשנו בעבר על ידי ויליאם, שיחררנו עתה את מולדתו של הכובש</center>

האנדרטה תוכננה על ידי פיליפ הפוורת' ונחנכה בשנת 1955. היא אחת משלוש אנדרטאות בלבד לנעדרי צבאות האימפריה הבריטית שהוקמו במערב אירופה לאחר מלחמת העולם השנייה.

האנדרטה ובית הקברות במתכונתו הקבועה הוקמו על ידי ועדת חבר העמים לקברי מלחמה ומתוחזקים על ידה.

<gallery widths="150px" heights="150px" perrow="4">
תמונה:Grave of an RAAF airman at Bayeux War Cemetery.jpg|מצבת טייס אוסטרלי
תמונה:Bayeuxcemetery06.jpg|מצבת חייל פולני
תמונה:Bayeuxcemetery07.jpg|מצבת חייל סובייטי
תמונה:Bayeux War Cemetery (16).JPG|כיתוב על גבי אנדרטת באייה
</gallery>

==מקורות==
* אנטוני ביוור, הפלישה לנורמנדי, יבנה: בונוס-יבנה, 2011.
<div style="direction: ltr;">
*Edwin Gibson, G. Kingsley Ward, Courage remembered : the story behind the construction and maintenance of the Commonwealth's military cemeteries and memorials of the wars of 1914-1918 and 1939-1945, London : H.M.S.O., 1995.
</div>

==ראו גם==
*בית הקברות הצבאי והאנדרטה האמריקניים בנורמנדי
*אנדרטת נורמנדי הבריטית

==קישורים חיצוניים==

*[http://www.cwgc.org/find-a-cemetery/cemetery/2033300/BAYEUX%20WAR%20CEMETERY בית הקברות] באתר ועדת חבר העמים לקברי מלחמה
*[http://www.cwgc.org/find-a-cemetery/cemetery/2060300/BAYEUX%20MEMORIAL האנדרטה] באתר ועדת חבר העמים לקברי מלחמה
*[http://battlefieldsww2.50megs.com/bayeux_war_cemetery.htm בית הקברות] באתר Battlefields of World War II
* 
* [https://www.youtube.com/watch?v=5C0-NWtqEV8 בית הקברות], בערוץ ועדת חבר העמים לקברי מלחמה באתר יוטיוב

==הערות שוליים==

באייה
באייה
קטגוריה:צרפת: אנדרטאות למלחמת העולם השנייה
קטגוריה:הממלכה המאוחדת במלחמת העולם השנייה: אנדרטאות
קטגוריה:קנדה במלחמת העולם השנייה: אנדרטאות
קטגוריה:אנדרטאות ועדת חבר העמים לקברי מלחמה באירופה
קטגוריה:באייה
קטגוריה:המערכה בנורמנדי